Napriek tomu, že vymáhačské firmy nemajú žiadnu oporu v zákone ani možnosti vymáhania dlhov občanov, ich jednanie je veľmi efektívne. Pracujú so strachom a zneužívajú nevedomosť.
Hneď v úvode tohto článku informujeme spotrebiteľskú verejnosť, že ilustračný obrázok pochádza od portálu iDnes.cz a nie je karikatúrou slovenského premiera z dielne Shootyho. Podobnosť je čisto náhodná.
Z doby telekomunikačných nátlakov v podobe automatizovaných volaní či otravných telefonátov o pol šiestej ráno alebo neskoro večer sa presunuli vymáhači do oveľa účinnejšej sféry osobných návštev. Niekoľko dní pred Vianocami údajne zamestnanec advokátskej kancelárie Tomáša Kušníra plánoval navštíviť nášho klienta. Dostal sa však len po vchodový zvonček. Klient ho ďalej nevpustil a spravil správne.
Zákon umožňuje vykonávať osobné návštevy dlžníkov za účelom mimosúdneho riešenia resp. vymáhania pohľadávky v rozumnom čase počas pracovných dní iba advokátom. Administratívny pracovníci advokátskych kancelárii, advokátsky koncipienti ba dokonca ani iný fyzicky vybavení bezkrkí pracovníci advokátskych kancelárii nesmú prísť osobne navštíviť dlžníka v jeho domácnosti, na pracovisku a v zásade ani nikde inde.
Aj vymáhanie pohľadávok má svoje pravidlá. Podľa nášho názoru práve spoločnosti, ktoré konajú na hrane zákona občas aj za ňou si zaslúžia primeraný trest.
Trest týmto "výpalnickým špekulantom" je možné zabezpečiť práve tým, že duchaprítomne zareagujete a pokiaľ je to možné vyzvete nežiadaného návštevníka k legitimácii. Nech sa Vám preukáže advokátskym preukazom, kde musí byť uvedené číslo advokátskej licencie alebo iným hodnoverným preukazom resp. dokladom na základe ktorého by bola daná osoba oprávnená vymáhať pohľadávku. Určite vám dobre poslúži aj mobilný telefón pre odfotografovanie si uvedeného dokladu.
Uvedomte si, že nežiadaný návštevník, pokiaľ nie je advokátom tak nie je úradník ani súdny exekútor. Nie ste povinný sa s nim baviť o svojej situácii tobôž nie s ním uzavierať nejaké dohody či zmluvy. Ak, si trúfate môžete sa s osobou pokúsiť nájsť priateľské riešenie, ale vo väčšine prípadov to skončí neúspechom. Tieto rokovania sú veľmi emotívne a až agresívne.